b"\n_START_ARTICLE_\nRobinsonada\n_START_PARAGRAPH_\nRobinsonada \xc3\xa9s un subg\xc3\xa8nere literari d'aventures on l'objectiu dels protagonistes \xc3\xa9s sobreviure en un entorn desconegut o hostil. El nom \xc3\xa9s un ep\xc3\xb2nim, ja que prov\xc3\xa9 de la novel\xc2\xb7la Robinson Crusoe, de Daniel Defoe on precisament l'heroi ha d'adaptar-se a la vida en una illa deserta despr\xc3\xa9s d'un naufragi.\n_START_SECTION_\nCaracter\xc3\xadstiques\n_START_PARAGRAPH_\nLa robinsonada narra els perills que corre un protagonista (o grup) a\xc3\xafllat de la civilitzaci\xc3\xb3 de la qual prov\xc3\xa9 per accident o desig propi per dominar el nou ambient, amb una natura hostil o desconeguda i la possible pres\xc3\xa8ncia de pobles enemics. A partir de l'enginy i el valor, aquest heroi ha d'aclimatar-se en aquest ambient, creant estructures que reprodueixin els m\xc3\xadnims indispensables per a la vida i coneixent els detalls, amenaces i oportunitats del nou marc, amb l'objectiu de convertir-lo en una llar o resistir fins al rescat o tornada a la p\xc3\xa0tria. _NEWLINE_El g\xc3\xa8nere pot ser proper a la utopia si s'aprofita l'oportunitat del nou comen\xc3\xa7ament per crear un m\xc3\xb3n millor o adaptat als objectius dels personatges, o b\xc3\xa9 a la distopia si a trav\xc3\xa9s d'una alternativa pessimista es critica la societat present (usualment la d'origen dels herois). Va n\xc3\xa9ixer amb el colonialisme, on la fascinaci\xc3\xb3 o el rebuig pel coneixement de nous espais permetia imaginar com seria viure en aquests entorns considerats salvatges. En l'actualitat les robinsonades poden estar ambientades en illes, deserts o llocs de dif\xc3\xadcil acc\xc3\xa9s, com a l'origen, per\xc3\xb2 tamb\xc3\xa9 a l'espai exterior, on nous planetes o un m\xc3\xb3n postapocal\xc3\xadptic posen a prova les capacitats dels protagonistes per sobreviure._NEWLINE_La trama narrativa avan\xc3\xa7a a mesura que l'heroi es troba amb nous reptes que amenacen la seva superviv\xc3\xa8ncia i s'explica com aconsegueix resoldre'ls. Els perills i calamitats mantenen el suspens de la lectura i aquest ingredient ha fet que sigui un g\xc3\xa8nere que s'hagi adaptat al cinema en diverses ocasions, amb pel\xc2\xb7l\xc3\xadcules d'aventures i acci\xc3\xb3. Usualment al mateix temps el protagonista guanya en autoconeixement, ja que la solitud l'ajuda a aprendre coses del seu interior i a posar en pr\xc3\xa0ctica els propis recursos."